ຫ້ອງວ່າການປະທານປະເທດ ປິດຊຸດຝຶກອົບຮົມທິດສະດີ 45 ວັນ
ພິທີປິດຊຸດຝຶກອົບຮົມ ທິດສະດີການເມືອງ-ການປົກຄອງ ໄລຍະສັ້ນ 45 ວັນ ຊຸດທີ 1 ຂອງຫ້ອງວ່າການປະທານປະເທດ ໄດ້ມີຂຶ້ນໃນວັນທີ 13 ກຸມພາ 2018, ໂດຍມີທ່ານ ຄຳເມິງ ພົງທະດີ ກຳມະການສູນກາງພັກ, ເລຂາຄະນະພັກ, ລັດຖະມົນຕີ, ຫົວໜ້າຫ້ອງວ່າການປະທານປະເທດ, ມີບັນດາຄະນະພັກ, ຫົວໜ້າກົມ, ຮອງກົມ ພ້ອມດ້ວຍ ພາກສ່ວນກ່ຽວຂ້ອງ ເຂົ້າຮ່ວມ.
ຊຸດອົບຮົມຄັ້ງນີ້, ໄດ້ເລີ່ມແຕ່ວັນທີ 11 ທັນວາ 2017 ຫາ 12 ກຸມພາ 2018, ມີສຳມະນາກອນ ທັງໝົດ 32 ທ່ານ, ຍິງ 18 ທ່ານ, ໄດ້ຮຽນຮູ້ຫລາຍພາກວິຊາ ເປັນຕົ້ນພາກວິຊາປັດສະຍາ, ເສດຖະສາດການເມືອງ, ລັດທິສັງຄົມນິຍົມວິທະຍາສາດ, ບໍລິຫານສາດ ແລະ ພາກວິຊາກໍ່ສ້າງພັກ, ໂດຍແມ່ນອາຈານ ຈາກສະຖາບັນ ການເມືອງ-ການປົກຄອງແຫ່ງຊາດ ເປັນຜູ້ສິດສອນ. ຊຸດຝຶກອົບຮົມ ດັ່ງກ່າວ, ຈັດຂຶ້ນ ເພື່ອຍົກລະດັບຄວາມຮູ້ພື້ນຖານ ດ້ານທິດສະດີ-ການເມືອງ ເປັນຕົ້ນຫລັກມູນພື້ນຖານ ທິດສະດີມາກ-ເລນິນ ໃຫ້ແກ່ສະມາຊິກພັກ, ພະນັກງານຫລັກແຫລ່ງ, ໃຫ້ມີຫລັກໝັ້ນ, ທັດສະນະຊົນຊັ້ນກຳມະກອນ, ເຊື່ອໝັ້ນຕໍ່ແນວທາງການນຳພາຂອງພັກ, ເຊື່ອມຊຶມ ແລະ ກຳແໜ້ນ ແນວທາງນະໂຍບາຍຂອງພັກ ກໍຄື ແນວທາງປ່ຽນແປງໃໝ່ຮອບດ້ານ ຢ່າງມີຫລັກການຂອງພັກ ເພື່ອນຳໄປຜັນຂະຫຍາຍ ແລະ ຈັດຕັ້ງປະຕິ ບັດໃນຂົງເຂດວຽກງານຕົວຈິງ ທີ່ຕົນຮັບຜິດຊອບໃຫ້ເກີດດອກອອກຜົນ.
ໂອກາດດັ່ງກ່າວ, ທ່ານ ຄຳເມິງ ພົງທະດີ ໄດ້ສະແດງຄວາມຊົມເຊີຍ ຕໍ່ຊຸດຝຶກອົບຮົມດັ່ງກ່າວ ພ້ອມທັງ ຮຽກຮ້ອງໃຫ້ສຳມະນາກອນ ຈົ່ງນຳເອົາຄວາມຮູ້ຄວາມສາມາດ ທີ່ໄດ້ຮ່ຳຮຽນມາ ໄປພັດທະນາເຂົ້າໃນ ໜ້າທີ່ວຽກງານຂອງຕົນຮັບຜິດ ຊອບ ໃຫ້ເກີດປະໂຫຍດສູງສຸດ, ໂດຍສະເພາະແມ່ນ ຄວາມຮູ້ພື້ນຖານທາງດ້ານ ທິດສະດີການເມືອງ-ການປົກຄອງ, ຄວາມຮູ້ພື້ນຖານ ທິດສະດີມາກ-ເລນິນ, ບັນດາແນວທາງ ການພັດທະນາ ເສດຖະກິດ-ສັງຄົມຂອງພັກ ໃນໄລຍະໃໝ່, ການຄຸ້ມຄອງລັດ ແລະ ຄຸ້ມຄອງສັງຄົມ ດ້ວຍກົດໝາຍ ແລະ ອື່ນໆ.
ຂໍ້ມູນຈາກ: ສຳນັກຂ່າວສານປະເທດລາວ